བོད་ཀྱི་མཁས་པ་ལ་ལས་མདོ་གཟེར་མིག་ཉིད་དྲང་རྗེ་བཙུན་པས་མདོ་འདུས་དང་ཏུན་ཧོང་ཡིག་རྙིང་སོགས་ལ་དཔེ་བཅད་ནས་བརྩམས་པར་བཤད།གང་ལྟར་འདིའི་ནང་དུ་གནའ་བོའི་བརྡ་རྙིང་མང་བ་དང་ཚིག་གི་སྡེབ་སྦྱོར་མི་མཛེས་པ།འདོན་དགོས་ན་ཁར་མི་ཡོང་བར་མ་ཟད་དོན་ཡང་གོ་དཀའ་བ་སོགས་ལ་བརྟགས་ན་དུས་རབས་དགུ་པའི་ཡིག་ཆ་ཞིག་ཡིན་པ་བསྟན་ཐུབ།དཔེར་ན་དུས་རབས་བཅུ་གཅིག་པའི་དཀྱིལ་ཙམ་ལ་རྨེའུ་མཁས་པ་དཔལ་ཆེན་ལགས་ཀྱིས་བརྩམས་པའི་ཁམས་སྡུད་ཚིགས་སུ་བཅད་པའི་འགྲེལ་བ་དང་ཕར་ཕྱིན་མངོན་རྟོགས་རྒྱན་སོགས་སུ་བརྟགས་ན་ཚིག་གི་བརྗོད་བདེ་བ།དོན་གོ་སླ་བ།སྡེབ་སྦྱོར་ཡངས་པ།ཚིག་གི་སྙན་ཆ་སོགས་དེང་དུས་ཀྱི་བརྩམས་ཆོས་དང་ཁྱད་མེད་པ་དེ་ལྟ་བུ་རེད།མདོར་ན་མདོ་གཟེར་མིག་ལ་བྲིས་མ་དང་ཤིང་པར་མ་སོགས་མ་དཔེ་མི་འདྲ་བ་དུ་མ་ད་ལྟ་དམངས་ཁྲོད་དུ་སོང་ན་མཐོང་དུ་ཡོད་ཅིང་།དེ་ལས་ལོ་རྒྱུས་དང་ཡིག་རྙིང་གི་རིན་ཐང་བླ་ན་ལྷག་པ་ནི་འགྱར་མིན་ནས་ཐོན་པའི་མདོ་གཟེར་མིག་དེ་ཡིན།དཔེ་རྙིང་དེར་ཚིག་གི་སྡེབ་སྦྱོར་མི་བདེ་བ་དང་ཚིགས་བཅད་རིང་ཐུང་མ་ངེས་བ།བརྡ་རྙིང་ཧ་ཅང་མང་ཞིང་།བརྡ་སྦྱོར་དང་རྩོམ་གཤིས་སོགས་ཏུན་ཧོང་ཡིག་རྙིང་དང་ཆེས་འདྲ་བས་དུས་རབས་དགུ་པའི་ཡི་གེ་ཡིན་པ་ཤེས་ཐུབ།